Morten Bødskov (S), 2009-05-26:
Virkeligheden er, at SF med en række forslag afgørende ønsker at ændre grundlaget for udvalgsarbejdet.
SF ønsker, at udvalget skal have mulighed for eftersyn hos tjenesterne, ubegrænset adgang til tjenesternes arkiver og registre, lokaler, installationer og anlæg, og desuden skal udvalget kunne undersøge konkrete sager på baggrund af henvendelser fra borgere, som eksempelvis føler deres rettigheder krænket, og udtale sig om sagerne til den ansvarlige minister.
Faktum er, at SF hermed ændrer Folketingets udvalg vedrørende efterretningstjenesterne til et egentligt kontroludvalg, og det er set med socialdemokratiske øjne problemet.
For det er set med vores briller ikke tilfældigt, at der i § 1 i loven fra 1988 står, at formålet med udvalget er at have indseende og altså ikke kontrol med forsvarets og politiets efterretningstjenester.
Ændres udvalget til et egentligt kontroludvalg, som tilfældet efter vores opfattelse er med SF's meget vidtgående forslag om beføjelser som grundlag for det videre arbejde i udvalget, forvrides billedet af, hvem det er, der egentlig har det politiske og retlige ansvar for efterretningstjenesterne, ligesom det efter vores opfattelse rejser en række principielle spørgsmål om forholdet mellem den lovgivende og den udøvende magt, som jo er beskrevet i grundlovens § 3.
Jeg vil gerne understrege, at det for Socialdemokraterne er afgørende, at både det retlige og politiske ansvar for efterretningstjenesternes virke fuldstændig tydeligt påhviler henholdsvis justitsministeren og forsvarsministeren.
Derfor kan Socialdemokraterne heller ikke denne gang støtte SF's forslag, som jo er en delvis genfremsættelse af et tidligere forslag. Når det er sagt, indgår Socialdemokraterne gerne i drøftelser af, hvordan åbenheden og indsigten i efterretningstjenesternes virke kan forbedres.
Men udvalget skal ikke desto mindre se på nye retningslinjer for efterretningstjenesterne.
Det skal også siges her, at når det gælder arbejdet for indsigt og åbenhed, har Udvalget vedrørende Efterretningstjenesterne de seneste år taget initiativer, der er gået i den rigtige retning.
Som en udløber af invasionen i Irak, debatten om tilstedeværelsen eller ikketilstedeværelsen af masseødelæggelsesvåben og Grevilsagen vedtog udvalget i september 2004 en beretning, hvor særlig Forsvarets Efterretningstjeneste opfordres til at vise større åbenhed end hidtil.
Hertil kommer så også, at Politiets Efterretningstjeneste allerede er langt fremme med åbenheden om tjenestens virke.
Årsberetning, tæt dialog med befolkningen og organisationer og foreninger, en veloplysende hjemmeside og konferencer er alle set med socialdemokratiske øjne meget positive træk i retning af mere åbenhed om trusler og ikke mindst deres sammenhænge.
Ja, faktisk må man sige, at åbenheden er så umiddelbar hos Politiets Efterretningstjeneste, at man ikke her afholder sig fra at fastslå sammenhængen mellem tilstedeværelsen af danske tropper i Irak og Afghanistan og den aktuelle terrortrussel mod Danmark.
Jeg synes, det skal understreges, at der inden for de rammer, som efterretningstjenesterne arbejder inden for, er sket synlige forbedringer.
Men det er også rigtigt, som SF antyder i sit beslutningsforslag, at sammenligner vi os med andre lande, når det gælder åbenhed om tjenesternes arbejde og virke, er der meget at nå endnu.
Derfor afventer Socialdemokraterne som sagt med interesse arbejdet i det såkaldte Wendler Pedersen-udvalg.
Vi ser frem til, at vi får en grundig diskussion af, hvordan vi på baggrund af den lovgivning, der kommer til at gælde, kan fortsætte udarbejdelsen og udviklingen af et udvalg, som kan styrke indsigten i efterretningstjenesternes arbejde.
Det er som sagt en helt afgørende grundsætning for Socialdemokraterne, at det politiske og retlige ansvar for tjenesternes virke påhviler justitsministeren og forsvarsministeren.
Udvalget vedrørende Efterretningstjenesterne skal efter socialdemokratisk opfattelse vedblive med at være et udvalg, som har til formål at have indseende med efterretningstjenesternes virke.
Derfor kan vi samlet set ikke støtte forslaget fra SF.